Umboðsmaður Alþingis hefur lokið athugun sinni á ábendingu sem barst í nóvember í tengslum við frumkvæðisathugun embættisins á samskiptum Hönnu Birnu Kristjánsdóttur , fráfarandi innanríkisráðherra , og Stefáns Eiríkssonar , fyrrverandi lögreglustjóra á höfuðborgarsvæðinu . Þetta kemur fram í frétt á heimasíðu Umboðsmanns Alþingis . Þar segir að athugun umboðsmanns hafi falist í því að afla upplýsinga vegna ábendingarinnar og fá afstöðu Hönnu Birnu til þeirra . Á næstu dögum verði unnið úr þeim og að frágangi á niðurstöðu frumkvæðisathugunarinnar . Ekki liggur enn fyrir hvenær unnt verður að birta niðurstöður Umboðsmanns um samskipti Hönnu Birnu og Stefáns vegna rannsóknar lögreglu á lekamálinu svokallaða . Samkvæmt frétt umboðsmanns er vonast til að það verði sem fyrst . Ekki hefur komið fram hvað felst í ábendingunni sem Umboðsmanni Alþingis barst á dögunum . Í tilkynningu frá honum í síðustu viku kom hins vegar fram að hún tengist ekki samskiptum Gísla Freys Valdórssonar , þáverandi aðstoðarmanns innanríkisráðherra , og Sigríðar Bjarkar Guðjónsdóttur , þáverandi lögreglustjóra á Suðurnesjum , varðandi perónulegar upplýsingar um hælisleitandann Tony Omos sem Sigríður Björk sendi Gísla Frey í tölvupósti við upphaf lekamálsins . Því er ljóst að um nýjar upplýsingar er að ræða er varða aðkomu Hönnu Birnu að málinu . Auglýsing Eins og kunnugt er skoðar nú Persónuvernd sérstaklega samskipti Gísla Freys og Sigríðar Bjarkar , en frestur til að skila umbeðnum gögnum til stofnunarinnar rann út í gær . Upphaflega hugðist Umboðsmaður Alþingis birta niðurstöður sínar í þar síðustu viku , en dráttur varð á birtingu niðurstöðunnar eftir að umrædd ábending barst embættinu . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .